b'\n_START_ARTICLE_\nTrapper John, M.D.\n_START_PARAGRAPH_\nTrapper John, M.D. var en TV-serie og en spin-off fra filmen og TV-serien M*A*S*H, som ble sendt p\xc3\xa5 den amerikanske TV-kanalen CBS fra 23. september, 1979 til 4. september, 1986. \xc2\xabTrapper John\xc2\xbb McIntyre var i serien lege 28 \xc3\xa5r etter at han hadde forlatt MASH-enheten 4077. I serien jobbet \xc2\xabTrapper\xc2\xbb som sjefskirurg p\xc3\xa5 San Francisco Memorial Hospital. I denne reinkarnasjonen ble \xc2\xabTrapper\xc2\xbb spilt av Pernell Roberts._NEWLINE_En av de andre karakterene i serien var doktor George Alonzo \xc2\xabGonzo\xc2\xbb Gates, som ble spilt av Gregory Harrison. \xc2\xabGonzo\xc2\xbb var en mann som nettopp hadde returnert til USA etter \xc3\xa5 ha tjenestegjort i en MASH-enhet under Vietnamkrigen, og var mye slik \xc2\xabTrapper\xc2\xbb hadde v\xc3\xa6rt tidligere._NEWLINE_I serien hadde \xc2\xabTrapper\xc2\xbb blitt noe vennligere med \xc3\xa5rene og var en mer integrert del av samfunnet i motsetning til tidligere. Til slutt begynner ogs\xc3\xa5 hans s\xc3\xb8nn, \xc2\xabJ.T.\xc2\xbb \xc3\xa5 jobbe p\xc3\xa5 sykehuset. TV-serien var tildels en komedie, men h\xc3\xa5ndterte ogs\xc3\xa5 alvorligere emner som for eksempel aids._NEWLINE_Juridisk sett er TV-serien ansett som en spin-off fra filmen MASH og ikke fra TV-serien M*A*S*H. \xc3\x85rsaken til dette var en domsavsigelse etter at produsentene av TV-serien M*A*S*H mente den var en spin-off fra deres TV-serie og forlangte royalties. Dommeren mente imidlertid at serien var spin-off fra filmen og TV-produsentene fikk ikke en krone.'